Source: http://www.urso.gov.sk/?q=node/202
Timestamp: 2018-10-22 17:33:20+00:00
Document Index: 9472988

Matched Legal Cases: ['§ 3', '§ 2', '§ 2', '§ 2', '§ 2', '§ 2', '§ 2']

IS_E_nm_Usmernenie úradu pre užívateľov sústav a prevádzkovateľov sústav | Úrad pre reguláciu sieťových odvetví
IS_E_nm_Usmernenie úradu pre užívateľov sústav a prevádzkovateľov sústav
Podľa § 3 ods. 1 vyhlášky Úradu pre reguláciu sieťových odvetví č. 24/2013 Z. z., ktorou sa ustanovujú pravidlá pre fungovanie vnútorného trhu s elektrinou a pravidlá pre fungovanie vnútorného trhu s plynom (ďalej len „pravidlá trhu“) sa prístup do sústavy uskutočňuje na základe zmluvy o prístupe do prenosovej sústavy a prenose elektriny alebo zmluvy o prístupe do distribučnej sústavy a distribúcii elektriny.
Na základe podnetov účastníkov trhu a z dôvodu zjednotenia výkladu niektorých ustanovení pravidiel trhu Úrad pre reguláciu sieťových odvetví vydáva toto metodické usmernenie.
Výrobcovi elektriny sa v prípade odberu elektriny zo sústavy výlučne na účely ostatnej vlastnej spotreby elektriny výrobcu elektriny podľa § 2 písm. a) bodu 21 pravidiel trhu účtuje dohodnutá rezervovaná kapacita (cena za prístup do sústavy).
Výrobcovi elektriny sa v prípade odberu elektriny zo sústavy na účely ostatnej vlastnej spotreby elektriny výrobcu elektriny podľa § 2 písm. a) bodu 21 pravidiel trhu a vlastnej spotreby elektriny pri výrobe elektriny podľa § 2 písm. a) bodu 36 pravidiel trhu účtuje cena za prenesené alebo distribuované a súčasne odobraté množstvo elektriny (cena za prenos elektriny alebo cena za distribúciu elektriny).
Výrobcovi elektriny sa v prípade odberu elektriny zo sústavy výlučne na účely ostatnej vlastnej spotreby elektriny výrobcu elektriny podľa § 2 písm. a) bodu 21 pravidiel trhu a vlastnej spotreby elektriny pri výrobe elektriny podľa § 2 písm. a) bodu 36 pravidiel trhu, okrem spotreby elektriny na prečerpávanie v prečerpávacích vodných elektrárňach, účtuje tarifa za prevádzkovanie systému a tarifa za systémové služby.
Tarifa za prevádzkovanie systému a tarifa za systémové služby sa účtuje za všetku elektrinu spotrebovanú účastníkom trhu s elektrinou okrem vlastnej spotreby elektriny podľa § 2 písm. a) bodu 36 pravidiel trhu (v prípade odberu elektriny na vlastnú spotrebu z nadradenej sústavy sa tarifa za prevádzkovanie systému a tarifa za systémové služby platí za všetko odobraté množstvo).
Spracoval: Odbor regulácie elektroenergetiky
V Bratislave dňa 21.05.2013